Kom fees vry by Aardklop - Afrikaans.com
25 – 29 September 2019:
Oor net minder as 'n maand is dit weer tyd vir Aardklop in Potchefstroom. Soos altyd gaan daar ge-fees word vir 'n vale en het Afrikaans.com so bietjie gaan loer na die aanbod.
Toneel en Musiek:
24 September: Karen Zoid en orkes stort soos altyd hart en siel uit in die Beeld Ouditorium.
24 – 25 September: Raak met David Viviers en Anoësha Kruger. 'n Verhaal van 'n jong getroude paartjie en hul lewens vanaf hoërskool tot grootmensjare waarin die geweld van liefhê en hoe ons en die gemeenskap mekaar onderling skade berokken, ondersoek word.
24 – 27 September: Jannie du Toit met Oesjaar. Splinternuwe liedjies met uiteenlopende temas, waaronder 'n huldeblyk aan Christa Steyn, 'n legendariese koffiewinkel in Melville, die passie wat 'n kunstenaar dryf, 'n huldeblyk aan Madiba en 'n liefdeslied aan Jannie se vrou, Therina.
25 – 28 September: Miss Mandy met Amanda Strydom. Amanda vier vanjaar 40 jaar in die vermaaklikheidsbedryf en neem die gehoor op 'n musikale reis van haar beginjare tot nou toe.
26 September: Laurika Rauch van Kinders van die Wind-, Blouberg se Strand- en Stuur groete aan Mannetjies Roux-faam, bekoor sedert 1978 gehore. Soos altyd 'n vertoning wat jy nie moet mis nie.
27 September: Joshua na die Reën en Lani Reynolds met Vlieërs. Die mens se swerftog word aanmekaar geweef deur sy soeke na meer as die gewone.
27 September: Karoo-suite – 'n multimedia aanbieding met Coenie de Villiers en Deon Meyer. Die gehoor kan uitsien na musikante soos Jaconell Mouton, David Klassen en Mauritz Lotz. Die vertoning begin met komposisies uit De Villiers se album Emoji asook van sy bekender treffers. Hierna volg die oorspronklike Karoo-suite vir woord en lied, geskoei op Vivaldi se Vier Seisoene. Deon Meyer se teks belig die mense, stories en persoonlikheid van die Karoo. De Villiers beskryf die ervaring as hul "liefdesbrief aan die Karoo".
Daar is te kus en te keur uit van die jongste boeke op die mark en jy kan gaan luister na interessante boekbesprekings. Van die boeke onder die loep is SD Fourie se Noorman, Johan Jack Smith se Zola, Susan Coetzer se Koeke en Terte, PG du Plessis se boek Hy was 'n rukkie pagter hier, Réney Warrington se Smit Motors en Dana Snyman se Soekmekaar.
Daar word talle aktiwiteite, toere en uitstallings aangebied.
Aktueel – met gespreksleiers soos Kabous Meiring , Tim du Plessis, Lourensa Eckard en Heindrich Wyngaard. Onderwerpe soos Nuwe daeraad of sononder? en Kultuur en erfenis in 'n jong demokrasie is van die onderwerpe onder bespreking.
Sake en Landbou – met gespreksleiers soos Pieter Möller, Divan Botha en Kabous Meiring. Hulle gesels onder andere oor Entrepreneurs in die landbou en Moet ek regtig 'n entrepreneur wees?
Sake en Sauvignon – Theo Voster lei die gesprekke en gesels oor onder andere Diversifikasie van oorsese beleggings – hoe, wanneer en die gevaarligte en Wanneer is genoeg nou eintlik genoeg?
Van die leefstyl-aktiwiteite om na uit te sien is:
Die Aardklop Langtafel wat onder die reuseplataanbome gehou word. 'n Sesgangmaaltyd word bedien en die prys van R450 sluit jou drinkgoed in. Dit vind op 29 September om 12:15 by Lover's Lane op die NWU Potchefstroomkampus plaas.
Brandewyn en sout – 'n aromatiese spel waar jy kan kennis maak met die flambojante kant van die veelsydige drankie gekombineer met southappies. Die proe-ervaring word by die Roots Restaurant Baobab gehou op 26 – 27 September om 14:00 en weer om 16:00 en kos R170 (geen o.18's)
Jinne, dis Gin! – Gin is deesdae groot nuus en hier is jou kans om kennis te maak met 'n verskeidenheid eg Suid-Afrikaanse boetiekjenewers. Saam met sjokolade beloof dit om 'n smaakervaring met skop te wees. Kyk uit hiervoor vanaf 24 tot 28 September by onderskeidelik Roots Restaurant Baobab en Dandelion. Koste: R170 (geen 0.18's)
Sit die tjerry op die koek – leer bak! – 'n prettige werkswinkel vir die hele gesin aangebied deur Potchefstroom Chef Academy by die The Roots Chef Academy op 26 September om 11:00. Sjef Nathan Robinson is die leermeester. Koste beloop R280 en die werkswinkel duur 180 minute.
Maboneng-kunservaring – kunstoere vir feesgangers vanaf die feesterrein tot in Ikageng en terug. Plaaslike huise word in kunsgalerye omskep en feesgangers kry die geleentheid om huiseienaars en kunstenaars te ontmoet. Die ervaring kos R160 en word vanaf 25 tot 28 September om 11:00 en 14:00 aangebied.
25 – 27 September: Kontreistories – Drie gesoute storievertellers vertel kontreistories om die kombuistafel. Met musiek deur Michael van der Walt en Muller Brandt. Storievertellers: Johny Klein, Alanka Craffert en Fanus Hansen. Om 19:30 by die feesterrein – R30 toegangsfooi by die ingang.
24 – 28 September: Klopkidz – Bekendes maak storietyd vir kinders lewendig met interaktiewe dramaklasse, werkswinkels en heerlike vermaak vir kleuters en laerskoolleerders. By die feesterrein om 09:30 tot 12:30. Elke sessie duur 30 minute. Kinders o.12 R10 (ouers/toesighouers gratis).